ICC Ranking: ৩৮ ধাপ লাফালেন অভিষেক, প্রথম তিনে বরুণ

ওয়েব ডেস্ক: সদ্যসমাপ্ত টি২০ সিরিজে সবথেকে বেশি নজর কেড়েছেন অভিষেক শর্মা (Abhishek Sharma) এবং বরুণ চক্রবর্তী (Varun Chakravarty)। তার ফল পেলেন হাতেনাতে। আইসিসি টি২০ র‍্যাঙ্কিংয়ে (ICC T20 Series) দুজনেই চলে এলেন প্রথম তিনে। কেকেআর-এর মিস্ট্রি স্পিনার আগেই প্রথম দশে ছিলেন, ইংল্যান্ডের বিরুদ্ধে টি২০ সিরিজে ১৪ উইকেট নিয়ে দ্বিতীয় স্থানে থাকা আদিল রশিদের সমান পয়েন্ট হয়ে গেল তাঁর। তবে তিনি আছেন তৃতীয় স্থানে।

অভিষেক শর্মা এক মস্ত বড় লাফ দিয়েছেন। সিরিজের সর্বোচ্চ রান সংগ্রাহক তিনি। মুম্বইতে শেষ ম্যাচে ৫৪ বলে ১৩৫ রানের অবিশ্বাস্য ইনিংস তাঁকে ৩৮ ধাপ এগিয়ে নিয়ে এল দ্বিতীয় স্থানে। নিজেরই দলের তিলক বর্মা, সূর্যকুমার যাদবকে (Surya Kumar Yadav) টপকে গিয়েছেন অভিষেক। তাঁর সামনে শুধুই অস্ট্রেলিয়ার ট্রাভিস হেড (Travis Head)। মুম্বইয়ে অভিষেকের ১৩৫ এই ফর্ম্যাটে ভারতীয়দের মধ্যে সর্বোচ্চ।

আরও পড়ুন: পাখির চোখ লিগ-শিল্ড, আজ পঞ্জাব জয়ের লক্ষ্যে মোহনবাগান

এদিকে বৃহস্পতিবার থেকে শুরু হতে চলা ওডিআই সিরিজে সুযোগ পেয়েছেন বরুণ। আগে ঘোষিত দলে ছিলেন না তিনি । কিন্তু নাগপুরে ভারতীয় দলের অনুশীলনে দেখা যায় বরুণকে। জল্পনা ওঠে, তাহলে কি কেকেআর-এর মিস্ট্রি স্পিনারকে নেট বোলার হিসেবে ব্যবহার করতে চাইছেন গৌতম গম্ভীর (Gautam Gambhir)। সহ-অধিনায়ক শুভমান গিল (Shubman Gill) জানিয়ে দিলেন, দলে নেওয়া হয়েছে বরুণকে। গতকাল সন্ধে নাগাদ বিসিসিআই (BCCI) আনুষ্ঠানিকভাবে এই খবর নিশ্চিত করে।

শোনা যাচ্ছে, চ্যাম্পিয়ন্স ট্রফির (ICC Champions Trophy) আগে মিস্ট্রি স্পিনারকে পরখ করে নিতে চাইছেন কোচ গম্ভীর। স্কোয়াডে ইতিমধ্যেই রবীন্দ্র জাদেজা, অক্ষর প্যাটেল, ওয়াশিংটন সুন্দর এবং কুলদীপ যাদব রয়েছেন। এরপরেও বরুণকে নেওয়া হল। কোনও সন্দেহ নেই, টি২০ সিরিজে তাঁর পারফরম্যান্স টিম ম্যানেজমেন্টকে দারুণ খুশি করেছে।